|  |  |
| --- | --- |
| ujmegye | Hajdú-Bihar Vármegye Önkormányzata  Közgyűlése |

|  |  |
| --- | --- |
| **KÖZGYŰLÉSI ELŐTERJESZTÉS** | **4.** |

|  |  |
| --- | --- |
| **Előterjesztő:** | Pajna Zoltán, a Közgyűlés elnöke |
| **Tárgy:** | Új tag bevonása a TOP\_PLUSZ-3.1.3-23-HB2-2023-00001 azonosítószámú „Humán fejlesztések Hajdú-Bihar Vármegyében” című projektet megvalósító konzorciumba |
| **Készítette:** | Somlyai-Ozsváth Laura Katalin |
| **Véleményező bizottságok:** | Fejlesztési, Tervezési és Stratégiai Bizottság  Pénzügyi Bizottság |

**Tisztelt Közgyűlés!**

A közgyűlés 75/2023. (XII. 15.) határozatával döntött a TOP\_Plusz-3.1.3-23 kódszámú, „Helyi humán fejlesztések” tárgyú felhívásra történő pályázat benyújtásáról a Hajdú-Bihar Vármegyei Fejlesztési Ügynökség Nonprofit Kft.-vel konzorciumban.

A pályázat benyújtása 2023 decemberében „Humán fejlesztések Hajdú-Bihar Vármegyében” címmel, TOP\_PLUSZ-3.1.3-23-HB2-2023-00001 azonosítószámmal megtörtént és azt az Irányító Hatóság 2024. február 22. napján támogatásban részesítette. A kapcsolódó támogatási szerződés 2024. április 19. napján lépett hatályba.

A közgyűlés 2024. decemberi ülésén a 104/2024. (XII. 13.) határozatával elfogadta a projekt keretében felülvizsgált Szolgáltatási Út Térkép és Vármegyei Esélyteremtő Paktum dokumentumokat és a 105/2024. (XII. 13.) határozatával jóváhagyta a TOP\_PLUSZ-3.1.3-23-HB2-2023-00001 azonosítószámú projekt megvalósítására létrejött konzorciumba új tagok bevonását.

A projekt előrehaladásáról és a 2024. évi tevékenységekről a közgyűlés 2025.02.21.-i ülésén tárgyalt 2024. évi hivatali beszámoló keretében kapott tájékoztatást a képviselő-testület, amelyet a 33/2025. (II. 21.) határozatával fogadott el. A projektfejlesztés 2024.12.31. napjával zárult, amelyhez kapcsolódó 1. mérföldkövet lezáró beszámoló és 1. számú módosítási igény 2025. január 15-én a Magyar Államkincstár részére beküldésre került. A 1. mérföldkőhöz kapcsolódóan szükséges volt a teljes szakmai tartalom felülvizsgálata, a költségvetés teljeskörű alátámasztása, továbbá a szakmai dokumentumok aktualizálása, konzorciumi tagonkénti kibontása és a Támogatási Szerződésben szereplő feltételek teljesítésének igazolása. A 1. számú módosítási igény 2025.04.11. napjával, az 1. mérföldkő lezárásához kapcsolódó szakmai beszámoló pedig 2025.05.22. napjával került elfogadásra.

A 2025. év első félévében a projekt keretében végzett tevékenységekről a közgyűlés a 2025. június 27-ei ülésén kapott tájékoztatást.

A TOP\_Plusz-3.1.3-23 kódszámú felhívás (továbbiakban: Felhívás) 2025.08.15. napjával módosításra került, amelynek részét képezte többek között az ifjúság fogalmának meghatározása és az Irányító Hatósággal is többkörös egyeztetések történtek az ifjúságot célzó tevékenységek projektbe történő beilleszthetőségére vonatkozóan.

A Közgyűlés által is elfogadott Szolgáltatási Út Térképben (SZÚT) és Vármegyei Esélyteremtő Paktumban (VEP) szerepelnek az ifjúsági területhez kapcsolódó szolgáltatási hiányok és beavatkozási javaslatok, amelyekre vonatkozóan a Felhívás B) b3) tevékenységi körbe tartozóan kívánunk további tevékenységeket megvalósítani a Felhívás 1.1.) pontjában szereplő elvárásoknak megfelelően, adott területen szakmai tapasztalattal rendelkező civil szervezet bevonásával, ténylegesen a Sárréti Oktatási- és Kulturális Közösség elnevezésű egyesület személyében.

A Sárréti Oktatási- és Kulturális Közösség alapítása óta számos ifjúsági tevékenységet lát el. Szakmai vezetése sok éves szakmai tapasztalattal rendelkezik ifjúságot célzó tevékenységek vonatkozásában.

A projekt keretében a Felhívás B) b3) „Ifjúságot célzó tevékenységek”-en belül az alábbi tevékenységkörök megvalósítását tervezik:

* ifjúságot megtartó programok, kapcsolódó tevékenységek:
  + népi mesterségekhez kapcsolódó bemutató programok, mint helyi hagyományra épülő, de piacképes kézműves tudás gyakorlati elsajátítását elősegítő ismeretátadási programsorozat;
  + vállalkozói és álláskeresési ismereteket bővítő és kompetenciákat fejlesztő programok;
* ifjúsági közösségfejlesztő és képzési programok és azokhoz kapcsolódó tevékenységek:
  + tematikus ifjúsági táborok szervezése;
  + helyi fiatalok hasznos szabadidő eltöltését, információhoz jutását, társadalmi részvételét támogató programok (pl. kreatív és közösségi pályázatok, kvízsorozatok, klubfoglalkozások, készségeket fejlesztő és társadalmi részvételt erősítő workshopok, élményalapú fejlesztő programok)

A Pályázati Felhívás 1.1. pontja határozza meg a konzorciumi tagokra vonatkozó elvárásokat, melyek a következők:

* Helyi kulturális közösségfejlesztési folyamat kezdeményezése és megvalósítása című tevékenység, valamint Ifjúságot célzó tevékenységek megvalósítása esetén legalább egy releváns szakmai tapasztalattal rendelkező, Magyarország területén alapított és itt székhellyel rendelkező, jogi személyiségű civil szervezet a 2011. évi CLXXV. törvény alapján (GFO 515, 516, 517, 519, 521, 525, 526, 528, 529, 563, 565, 569) bevonása kötelező konzorciumi partnerként. Azaz a releváns szakmai tapasztalat alapján bevonásra kerülő konzorciumi partnernek a Helyi kulturális közösségfejlesztési folyamat kezdeményezése és megvalósítása tárgyú tevékenység és/vagy az Ifjúságot célzó tevékenységek megvalósításában részt kell vennie.
* A projektben résztvevő minden konzorciumi tagnak releváns szakmai tapasztalattal kell rendelkeznie a projektben elvégzendő feladat ellátásához, amely a fent röviden ismertettek szerint a bevonandó szervezet esetében biztosított.
* Továbbá a részt vevő szervezetnek a KSH által alkalmazott ún. Gazdasági szervezetek gazdálkodási forma szerinti osztályozása (GFO) szerinti, a pályázatban felsorolt GFO kód szerinti besorolásba kell tartozniuk, mely a bevonni kívánt partner esetében teljesül (GFO 529).

A jelenleg hatályos támogatási szerződés értelmében a projekt 2 978 360 000,- Ft összegű támogatással rendelkezik. A „TPR05 - A programokkal elért hátrányos helyzetű személyek száma” indikátor értékre vonatkozó célérték vállalás a projekt keretében 64 100 fő.

A tervezett módosítási igény alapján a költségek és a „TPR05 - A programokkal elért hátrányos helyzetű személyek száma” indikátor célérték vállalások a konzorciumi partnerek között az alábbiak szerint oszlanak meg:

|  |  |  |
| --- | --- | --- |
| **Konzorciumi partner neve:** | **Támogatás összege (Ft):** | **„TPR05 - A programokkal elért hátrányos helyzetű személyek száma” indikátor érték vállalás (fő)** |
| Hajdú-Bihar Vármegye Önkormányzata | 2 228 200 800 | 24 037 |
| HBMFÜ Hajdú-Bihar Vármegyei Fejlesztési Ügynökség Nonprofit Kft. | 37 200 000 | 0 |
| Berettyóújfalui Tankerületi Központ | 180 000 000 | 11 100 |
| Debreceni Tankerületi Központ | 50 000 000 | 2 200 |
| Hajdúböszörményi Tankerületi Központ | 120 000 000 | 6 713 |
| Magyar Református Szeretetszolgálat Alapítvány | 130 000 000 | 11 000 |
| Sárréti Oktatási- és Kulturális Közösség | 232 959 200 | 9 050 |
| Összesen: | 2 978 360 000 | 64 100 |

A konzorciumi tagság bővítéséhez a Támogató hozzájárulása szükséges, amely módosítási igény benyújtásával kérelmezhető.

Kérem a közgyűlést, hogy a határozati javaslat elfogadásával támogassa a projekt konzorciumi tagságának bővítését a fent ismertettek alapján.

**HATÁROZATI JAVASLAT**

Hajdú-Bihar Vármegye Önkormányzata Közgyűlése a területfejlesztésről szóló 2023. évi CII. törvény 2. § a)-b) és g) pontjai, 3. § (1) bekezdés b) és f) pontjai, 10. § (2) bekezdés b*)*-c)pontjai, továbbá a Polgári Törvénykönyvről szóló 2013. évi V. törvény 3:109. § (2) és (4) bekezdései alapján, figyelemmel a Magyarország helyi önkormányzatairól szóló 2011. évi CLXXXIX. törvény 107. §-ára és a 75/2023. (XII. 15.) határozatára, valamint a 105/2024. (XII. 13.) határozatára

1./ egyetért a Sárréti Oktatási- és Kulturális Közösségnek a „Humán fejlesztések Hajdú-Bihar Vármegyében” című, TOP\_PLUSZ-3.1.3-23-HB2-2023-00001 azonosítószámú projekt megvalósítására létrejött konzorciumba új tagként történő bevonásával, azt jóváhagyja.

2./ Felhatalmazza a közgyűlés elnökét, hogy az 1./ pont szerinti projekt konzorciumi tagságának bővülésével szükségképpen felmerülő, a projekt költségvetését és szakmai tevékenységeit érintő egyeztetéseket a projektpartnert megillető támogatási összeg és az általa vállalt tevékenységek meghatározása érdekében az Irányító Hatósággal, a Közreműködő Szervezettel, valamint az újonnan bevonni kívánt konzorciumi partnerrel folytassa le, a szükséges módosítási igény benyújtásáról gondoskodjon.

3./ Felhatalmazza elnökét, hogy a 2./ pont szerinti egyeztetéseket követően módosítási igényt nyújtson be a projekt megvalósítására létrejött konzorcium bővítése érdekében.

4./ Felhatalmazza elnökét, hogy a 3./ pontban foglalt módosítási igény Irányító Hatóság, valamint a Közreműködő Szervezet általi jóváhagyását követően a kapcsolódó konzorciumi együttműködési megállapodást módosítsa.

**Végrehajtásért felelős a 2./-4./ pont**

**szerinti feladatok tekintetében:** Pajna Zoltán, a vármegyei közgyűlés elnöke

**Határidő**: a projekt előrehaladásának megfelelően

5./ A Hajdú-Bihar Vármegyei Fejlesztési Ügynökség Nonprofit Kft. (a továbbiakban: társaság) taggyűléseként felhatalmazza a társaság ügyvezetőjét a 4./ pont szerinti konzorciumi együttműködési megállapodás aláírására.

**Végrehajtásért felelős:** Korbeák György, ügyvezető

**Határidő**: a projekt előrehaladásának megfelelően

6./ A 3./ pont szerinti módosítási igény elfogadása esetén továbbá, felhatalmazza elnökét és a társaság ügyvezetőjét a projekt megvalósítására vonatkozó módosított támogatási szerződés és a kapcsolódó egyéb jognyilatkozatok, dokumentumok aláírására.

**Végrehajtásért felelős:** Pajna Zoltán, a vármegyei közgyűlés elnöke

Korbeák György, ügyvezető

**Határidő**: módosítási igény elfogadást követően, a projekt előrehaladásának megfelelően

**A határozati javaslat elfogadása minősített többséget igényel.**

Debrecen, 2025. szeptember 19.

|  |
| --- |
| **Pajna Zoltán** |
| **elnök** |

Az előterjesztés a törvényességi követelményeknek megfelel:

|  |
| --- |
| Dr. Dobi Csaba |
| jegyző |